EUROPAEUS, David Emanuel Daniel
(Savitaipale, Finnország, 1820. 12. 01. − Szentpétervár, Oroszország, 1884. 11. 15.)

Nyelvész, őstörténész, etnográfus. 1844-ben beiratkozik a helsinki egyetemre, ám soha nem vizsgázik le, hivatalt nem vállal, alkalmi munkákból és ösztöndíjakból él. 1845-től kezdődően számos gyűjtőutat tesz Észak- és Kelet-Finnországba, Karjalába, Pétervár környékére, Inkeribe: a vótokhoz, vepszékhez és a kolai lappokhoz. Munkáiban kora leghaladóbb nyelvészeti irányzatait igyekszik követni. Főként a finn nyelvvel foglalkozik, de gyakran a finnugor nyelvcsalád tagjaként, s így kitér a rokon nyelvek struktúrájára, történetére is. A finnugor népek és nyelvek múltját a helynevek, a szókincs és az összehasonlító morfológia alapján vizsgálja. Finnországban elsőként használ családfát a finnugor nyelvek egymás közti rokonságának szemléltetésére. Rendkívül tág tudományos érdeklődése, merész fantáziája számos új gondolatra, következtetésre vezeti, de autodidakta mivoltának, a tudományos iskolázottság hiányának következtében ezek jó része nem állja meg helyét. Hiányosságai ellenére új utat mutatott a fonetikában, a finn onomasztikai kutatások megalapozója és maradandók történeti-összehasonlító módszerei is.

Fontosabb munkáiból:
•	Tietoja suomalais-ungarilaisten kansain muinaisista olopaikoista (Adatok a finnugor nepek ősi lakóhelyeiről). Helsinki, 1868-70. Suomi II, 7-8. p.
•	Komparativ framställning af de finsk-ungerska sprakens räkneord, tilI bevis för Ungrarnes stamförvandtskap med Finnarne och den indogermanska folkstammens urförvandtskap med den finsk-ungerska (Összehasonlító tanulmánya finn-ugor számnevekről, a finn és magyar, a finnugor és indoeurópai rokonság bemutatására). Helsinki, 1853. 33 p. + táblázat
•	Lopullinen toteennäytös, että Altailaiset kielet ainoastansa Afrikkalaisten kielten kautta ovat sukua suomalais-ungarilaisen kielikunnan kanssa (Annak végérvényes bizonyítása, hogy az altaji nyelvek pusztán az afrikai nyelveken keresztül vannak rokonságban a finn-ugor nyelvcsaláddal). 1871.

Irodalom:
•	D. E. D. Europaeus. Suur mies vai kummajainen (D. E. D. Europaeus. Nagy ember vagy csodabogár). Kalevalaseuran vuosikirja 67. Helsinki, 1988. 316 p.